Ref. 05/js	
Oslo, 28 oktober 2005

Til eksamenskandidatene til 3. avdeling i masterstudiet i rettsvitenskap høsten 2005

Vi har registrert at du er meldt opp til eksamen i JUR3000 -  tredje avdeling i masterstudiet i rettsvitenskap - høsten 2005.
Du finner kandidatnummeret ditt i StudWeb etter at trekkfristen er ute, det vil si knappe to uker før utlevering av hjemmeeksamen.
Kandidatnummeret er det samme til hjemmeeksamen (skriftlig og muntlig del) og til skoleeksamen.

Hjemmeeksamen/muntlig:
Oppgaven gjøres kjent 18. november 2005 kl. 12.00. Den blir da å finne på semestersiden til 3. avdeling http://www.uio.no/studier/emner/jus/jus/JUR3000/h05/ under overskriften ”Hjemmeeksamen” og den kan hentes i papirutgave på Infoteket i første etasje i Ur-bygningen (den østlige bygningen på Universitetsplassen, Karl Johans gate 47).

Besvarelsen skal skrives på mal som du laster ned fra samme sted (semestersiden til 3. avdeling under ”Hjemmeeksamen”).

I eksamensperioden er det oppslag om at kandidater til hjemmeeksamen har prioritet til PCene på læringssenteret, DN.

Dersom det i eksamensperioden oppstår behov for at meldninger formidles fra eksamensformannen til kandidatene, vil slike beskjeder legges ut i beskjedfeltet på semestersiden, http://www.uio.no/studier/emner/jus/jus/JUR3000/h05/beskjeder.xml og du bør sjekke denne nettsiden jevnlig i eksamensperioden. Beskjedene vil også legges under overskriften ”Hjemmeeksamen”.

For regler om kilder og henvisning i besvarelsen til hjemmeeksamen, se eksamensforskriften § 5-4 og § 5-5 http://www.jus.uio.no/studier/regelverk/master/eksamensforskrift/kap5.html 

Besvarelsen skal leveres på papir i 3 – tre – eksemplarer senest kl. 12.00 den 30. november 2005. Besvarelsene leveres i 2. etasje i Urbygningen, og hvert av de tre eksemplarene skal være heftet sammen med stifter, hyssing el. l. Det skal ikke være noen egen forside, og helst ikke noen plastmappe el. l. Senest samtidig skal den også være sendt som vedlegg i word-format til denne mailadressen: eksamensbesvarelser@jus.uio.no.  I subject-linjen skriver du H05 og ditt kandidatnummer, fx H051234. Vedlegget skal hete det samme som subject-linjen. Det er viktig at du skriver riktig så vel i subject-linjen som i navnet på vedlegget.
Studenter som har bestått den skriftlige delen av hjemmeeksamen og skoleeksamen, blir kalt inn til muntlig eksamen. Slik innkalling gjøres kjent mandag 9. januar på oppslag i Infoteket i 1. etasje i Ur-bygningen, og på semestersiden til 3. avdeling under ”Hjemmeeksamen”.

Muntlig eksamen foregår 11., 12. og 13. januar. Du skal møte en av de dagene, og det vil fremgå av innkallingen nevnt over hvor og når du skal møte.
Til muntligeksamen skal ingen hjelpemidler medbringes. Du får utlevert et eksemplar av besvarelsen din før eksaminasjonen starter. Du skal også skrive under på en erklæring om at den aktuelle besvarelsen faktisk er din.

NB! I forhold til tregangersregelen anses du å ha framstilt deg til eksamen dersom eksamensmeldingen ikke er trukket senest to uker før utlevering av hjemmeeksamen, det vil si senest den 4. november.

Skoleeksamen:
Eksamensdagen er torsdag 15. desember 2005, kl. 09.00 – 17.00.
Hjelpemidler som skal nyttes under eksamen må bringes til eksamenslokalet mellom kl. 07.45 og 08.00.  Husk legitimasjon med bilde (studiebevis, førerkort etc.)! 

Ingenting annet enn tillatte hjelpemidler og skrivesaker kan bringes til eksamensbordet. Bokkontroll foretas om morgenen før eksamen starter. Kandidaten er selv ansvarlig for å følge reglene om hjelpemidler. 
Overtredelse av reglene vil kunne medføre annullering av eksamensresultatet og evt. utestenging fra universitetet i inntil ett år, jfr. Lov om universiteter og høgskoler § 4-7, jfr. § 4-8 nr 3.
Hver enkelt kandidat må sette seg grundig inn i reglene om hjelpemidler til eksamen. Det blir holdt informasjonsmøte om Regler for hjelpemidler til skoleeksamen den 8. november kl. 14.15 og den 11. november kl. 10.15 i auditoriene i 2. etasje i Urbygningen. På møtene blir det anledning til å stille spørsmål. Henvendelser angående pensum og hjelpemidler rettes til studieveileder. Treffetid kan bestilles gjennom Infosenteret tlf. 22 85 95 00, se for øvrig forskrift for eksamen i rettsstudiet http://www.jus.uio.no/studier/regelverk/master/eksamensforskrift/ kapittel 8.

NB! Det gjøres oppmerksom på at fakultetet ikke påtar seg ansvar for hjelpemidler som blir liggende igjen når eksamen er slutt. Har du fått inndratt hjelpemidler, vil du få et brev fra eksamensavdelingen om det.

Vær oppmerksom på at besvarelsen til skoleeksamen skrives på trelags papir. Originalen og en kopi skal til sensorene og må være leselig. Ikke skriv på en bunke ark - det gjør kopien uleselig!

De to eksamensdelene utgjør en helhet: Det er ikke mulig å gjenta hjemmeeksamen/muntlig/skoleeksamen hver for seg, eller å påklage dem hver for seg.

Plassering under skoleeksamen: Følg bokstaver etter ETTERNAVN (har du nylig skiftet navn bør du sjekke med eksamenskontoret hvilket navn du er registrert på).

DERSOM DU VET AT DU SKAL SITTE ET ANNET STED (fordi du har fått innvilget å skrive på PC, sitte på enerom el. lignende), SER DU BORT FRA DET NESTE AVSNITTET.
A – Bru	Rosenkrantzgaten 11b, lesesal 4
Bry – Gh	Rosenkrantzgaten 11b, lesesal 5
Gj – Horn	Rosenkrantzgaten 11b, lesesal 6
Hors – Kle	Domus Media Vest, Store eksamenssal
Klø – L	Domus Nova, lesesal 140
M – Ramb	Domus Nova, lesesal 150
Rams – Vei	Domus Nova, lesesal 160
Ven – AA	Domus Nova, lesesal 170

Ved sykdomsforfall:
Det avholdes ikke utsatt prøve til 3. avdeling, unntatt for den muntlige delen.
Dersom du er syk på skoleeksamen og/eller mer enn to dager på hjemmeeksamen kan du få eksamensforsøket annullert. Du må da sende melding til eksamensavdelingen om at du ønsker forsøket annullert, og gyldig forfall må dokumenteres, se § 4-13 i forskrift for rettsstudiet ved UiO, http://www.jus.uio.no/studier/regelverk/master/studieforskrift/. Slik melding må sendes snarest mulig etter at grunnen til gyldig forfall har oppstått. Dersom slik melding ikke er mottatt senest en uke etter frist for innlevering av hjemmeeksamen eller etter skriftlig skoleeksamen (avhengig av hva forfallet omfatter), må det foreligge særlige grunner for at forsøket skal kunne annulleres.
Dersom du er syk til muntligeksamen, må melding om det, vedlagt legeerklæring eller annen dokumentasjon (se bestemmelser om gyldig forfall) snarest sendes eksamensavdelingen, sammen med opplysning om hvorvidt du ønsker utsatt muntlig eller annullering av eksamensforsøket. Er slik melding ikke mottatt senest en uke etter muntligeksamen, må det foreligge særlige grunner for at du skal få utsatt muntlig eksamen eller at eksamensforsøket skal kunne annulleres.

Sensur faller tirsdag 17. januar 2005, senest kl. 18.00. Resultatet kan kontrolleres i StudWeb og på oppslag i Infoteket i 1. etasje Ur-bygningen.

Begrunnelse for sensurvedtaket kan fås ved henvendelse til sensorene innen en uke etter at sensur har falt. Se orientering/link i beskjedfeltet på semestersiden etter at sensuren er falt.

Eventuelt kan du ringe Infosenteret 22 85 95 00.

Lykke til med eksamen!

Med vennlig hilsen
Johanne Spjelkavik
seniorkonsulent